Eersamen heren, borghermestere unde ratlude der stat van Revel, sunderlinghe gude vrundes. Juwer eersamheyt gelivet to weten, wo dat ik vernomen heb unde [mick] to weten geworden is, wo dat gy wat uytstaens hebben myt Doenhoff Kallen. Des so wetet, dat ik hebbe berichtet dissen brieffwiser Diirick van Eyl alle stucken unde saken, he juwer eersamheyt muntliken to berichtende, dat mich alte lang wer to scriven. Doch so wyl ik jw waren vor juwen scaden, uppe [dat] juwe vrundes vortan waren moghen. Disse stucken unde saken heft my myn bruder Hans Kropeliin, biscop Magnus unde ok andere eerbaren luden in Fynlande berichtet, wo dat gy hedden laten doeden twe gesellen van Doenhofs denre to onrechte, wurup ik jw guetlick antwerd begerende byn mytten irsten unde by dissen selven baden sunder toegering, jo eer dat apen water wort. Disses to merer tuchnissen so heb [ik] eyns guden mans ingesegel, heytet Mathias Martensson, gedrucket uppe spacium disses brives, wente ik myn ingesegel nicht by my en hadde. Gescreven unde gegeven in den jaren onses heren 1440 to Sibba, belegen under den lenne to Wiborgh.